20 dood, 40 beseer toe trein ontplofMense drom saam buite die Ramses-treinstasie in Kaïro, Egipte [27 Februarie 2019]. (Foto: Nariman El-Mofty/AP) Die plaaslike openbare uitsaaier Al-ahram berig die land se departement van gesondheid het die jongste dodetal bevestig. Die tragedie het by die Ramses-stasie afgespeel, een van die besigste treinstasies in Egipte. Die oorsaak van die botsing is nog nie bekend nie. Talle ambulanse en brandweerwaens het ná die ontploffing na die stasie gehaas. Foto’s en video’s van die toneel toon hoe swart rookwolke by die stasie uitborrel met talle liggame wat op die platform gesien kan word. Mina Ghaly, ŉ ooggetuie, het aan Reuters gesê sy het op die platform gestaan toe sy gesien het hoe die trein in ŉ versperring vas jaag. “Almal het begin hardloop, maar ŉ klomp mense is dood toe die lokomotief ontplof het.” BBC berig Egipte se treinstelsel het ŉ baie swak veiligheidsrekord wat kritici meen die gevolg is van ŉ gebrek aan belegging deur die regering en algehele wanbestuur. Volgens BBC is 43 mense dood en 100 beseer toe twee passasierstreine in Augustus 2017 buite Alexandria gebots het. In 2002 is 370 mense dood toe ŉ brand naby Kaïro deur ŉ oorvol trein gewoed het.